सोशल मीडिया में शेयर गुरु गोलवलकर के पोस्टर पर विवाद; शिवराज बोले-मिथ्या प्रचार कांग्रेसियों की कुंठा
राष्ट्रीय स्वयं सेवक संघ के द्वितीय सरसंघचालक स्व. माधव सदाशिव गोलवलकर को लेकर ट्वीट करने के मामले में पूर्व मुख्यमंत्री और कांग्रेस नेता दिग्विजयसिंह पर एफआईआर दर्ज हुई है। फरियादी एडवोकेट राजेश जोशी ने तुकोगंज थाने पर एक आवेदन दिया था, जिसमें लिखा था कि
पूर्व मुख्यमंत्री और राज्यसभा में कांग्रेस सांसद दिग्विजय सिंह पर इंदौर में FIR दर्ज की गई है। मामला राष्ट्रीय स्वयंसेवक संघ (RSS) के द्वितीय सर संघचालक स्व. माधव सदाशिव गोलवलकर पर किए गए उनके ट्वीट से जुड़ा है। जिसे लेकर इंदौर निवासी एडवोकेट राजेश जोशी ने तुकोगंज थाने में शिकायती आवेदन दिया था। उनका आरोप है कि दिग्विजय सिंह ने गोलवलकर को मुस्लिम और दलित विरोधी बताया है।
उन्होंने लिखा कि 'सोशल मीडिया पर विभिन्न जातियों, वर्गों में शत्रुता, घृणा, वैमनस्यता पैदा करने और राष्ट्रीय स्वयंसेवक संघ की छवि धूमिल करने के उद्देश्य से मध्यप्रदेश के पूर्व मुख्यमंत्री दिग्विजय सिंह ने झूठी एवं अनर्गल पोस्ट प्रसारित की। मेरी धार्मिक भावनाओं को ठेस पहुंची है। उनके खिलाफ प्रथम सूचना रिपोर्ट दर्ज की जाए।'
दिग्विजय सिंह ने ट्वीटर पर की थी ये पोस्ट...
दिग्विजय के ट्विटर हैंडल से जो पोस्ट डाली गई है। उसमें लिखा कि - 'गुरु गोलवलकर जी के दलितों पिछड़ों और मुसलमानों के लिए व राष्ट्रीय जल जंगल व जमीन पर अधिकार पर क्या विचार थे अवश्य जानिए।' इस कमेंट के साथ ही एक तस्वीर पोस्ट की गई।
तस्वीर में ऊपर लिखा है- 'सदाशिवराव गोलवलकर ने अपनी पुस्तक WE AND OUR NATIONHOOD IDENTIFIED में स्पष्ट लिखा है कि जब भी सत्ता हाथ लगे तो सबसे पहले सरकार की धन सम्पति, राज्यों की जमीन और जंगल अपने दो-तीन विश्वसनीय धनी लोगों को सौंप दें। 95% जनता को भिखारी बना दें, उसके बाद सात जन्मों तक सत्ता हाथ से नहीं जाएगी।'
तस्वीर के निचले हिस्से में लिखा है- 'मैं सारी जिंदगी अंग्रेजों की गुलामी करने के लिए तैयार हूं, लेकिन जो दलित पिछड़ों और मुसलमानों को बराबरी का अधिकार देती हो, ऐसी आजादी मुझे नहीं चाहिए।'
एडवोकेट राजेश जोशी की शिकायत के बाद शनिवार देर रात तुकोगंज थाने में दिग्विजय सिंह के खिलाफ केस दर्ज किया गया। उन पर 153 ए, 469, 500, 505 आईपीसी (धर्म, जाति, जन्म स्थान, निवास, भाषा, आदि के आधार पर विभिन्न समूहों के बीच शत्रुता को बढ़ावा देने और सद्भाव बिगाड़ने) की धाराएं लगाई गई हैं।
शिकायतकर्ता​ ​​​​​​बोले- हमारी भावनाएं आहत हुईं
एडवोकेट राजेश जोशी ने पुलिस को बताया, 'मैं मध्यप्रदेश उच्च न्यायालय में अधिवक्ता और संघ का स्वयंसेवक हूं। 8 जुलाई की दोपहर लगभग 4 बजे मैंने मोबाइल में देखा कि दिग्विजय सिंह नाम से बनी आईडी की टाइमलाइन पर गुरुजी की तस्वीर और संघ का ध्वज पोस्ट किया गया था। इस पोस्ट से मेरी और आरएसएस कार्यकर्ताओं की भावनाएं आहत हुई हैं।'
मिथ्या प्रचार कांग्रेसी नेताओं की कुंठा: शिवराज
गुरु गोलवलकर पर दिग्विजय सिंह के ट्वीट पर सीएम शिवराज सिंह ने कहा है कि मिथ्या प्रचार कांग्रेसी नेताओं की कुंठा को बताता है। दुष्प्रचार करना और विद्वेष फैलाना कांग्रेस नेताओं की आदत है।
हल्की राजनीति कर रहे दिग्विजय सिंह: नरेंद्र सिंह तोमर 
केंद्रीय मंत्री नरेंद्र सिंह तोमर ने कहा कि गुरु गोलवलकर असाधारण व्यक्तित्व के धनी थे। देश और दुनिया के करोड़ों लोग उनसे प्रेरणा लेते हैं। उनके विचारों के अनुयायी हैं। उनके बताए हुए रास्ते पर चलकर अपने जीवन को सार्थक बना रहे हैं। दिग्विजय सिंह जिस तरह की हल्की राजनीति कर रहे हैं। यह कांग्रेस को आने वाले कल में और रसाताल पर ले जाएगी।
वीडी बोले- दिग्विजय के खून में अंग्रेजों और मुगलों के जीन्स
प्रदेश बीजेपी अध्यक्ष वीडी शर्मा ने दिग्विजय सिंह पर तीखा हमला बोला है। उन्होंने कहा कि दिग्विजय सिंह के खून में अंग्रेजों के जीन्स तो हैं ही, मुगलों के भी जीन्स हैं। समाज में परम पूज्य सरसंघचालक के बारे में इतना झूठ लिखना और पोस्ट करना कानूनन अपराध तो है ही, समाज में विद्वेष फैलाया जा रहा है। उनकी स्ट्रेटजी में किस प्रकार से अल्पसंख्यक और उनके साथ अन्य समाज वर्गों को जोड़कर झूठ परसोना दुर्भाग्यपूर्ण नहीं बल्कि समाज के लिए घातक है। इस मामले में उनकी गिरफ्तारी होनी चाहिए। पूरी खबर पढ़ें
दिग्विजय सिंह पर राजगढ़ में भी FIR
राजगढ़ में भी पूर्व सीएम दिग्विजय सिंह के खिलाफ FIR दर्ज की गई है। रविवार को बड़ी संख्या में हिंदूवादी संगठन के कार्यकर्ता राजगढ़ कोतवाली थाना पहुंचे। यहां उन्होंने FIR की मांग को लेकर धरना प्रदर्शन भी किया। जिसके बाद पुलिस ने केस दर्ज कर लिया।
